L'Associació Cultural Tirantianes reconeix a la regidora de Gandia Liduvina Gil pel seu compromís amb la igualtat
07 març 2024

## L'Associació Cultural Tirantianes reconeix a la regidora de Gandia Liduvina Gil pel seu compromís amb la igualtat07 març 2024Última actualització: 07 març 2024

![](../gestion/img/20544038b9de9c1a7d9ef62f4fda2257675e588edc0d1e865eb21029a649bbce.jpg)  
  

L'Associació Cultural Tirantianes per la Igualtat, vinculada a l'IES Tirant lo Blanc de Gandia, ha celebrat hui l'acte de lliurament del primer reconeixement "Tirantiana de renom" que ha estat atorgat a la regidora Liduvina Gil.

A l'acte han estat presents l'alcalde de Gandia, José Manuel Prieto; la directora i vicepresidenta de l'associació 'Tirantianes per la igualtat' de l'IES Tirant lo Blanc, Carmen Fuster; la regidora d'Igualtat, Diversitat i LGTBI, Maribel Codina; a més d'altres membres del consistori i representants d'entitats i col·lectius.

Aquest reconeixement s'emmarca dins de les activitats organitzades pel col·lectiu i el centre amb motiu del Dia Internacional de la Dona i pretén reconéixer i posar en valor el treball de qualsevol dona que, des del seu àmbit, ha lluitat per aconseguir la igualtat de gènere i superat els sostres de vidre.

L'alcalde ha volgut en la seua intervenció reivindicar la tasca del col·lectiu de les Tirantianes i del centre educatiu en l'aplicació de polítiques exemplars contra les desigualtats. _"Els homenatges tenen més sentit quan es fan a la plenitud de la trajectòria vital i política de les persones. Per això el que hui fa Tirantianes és més que encertat"_ ha declarat Prieto qui ha posat Gil com a exemple _"dels valors que ens uneixen i pels que hui som ací". "Liduvina està per a tots, a tota hora i durant tot el temps de la seua vida. Aquesta vocació de servei públic demostra que són necessaris els referents i ella ho ha estat assolint fites com ser la regidora que va posar en marxa la xarxa d'escoletes, la que va posar en marxa projectes de col·laboració internacional que han permés obrir escoles i construir habitatges a l'Àfrica, o iniciatives com la xarxa de Centres de Convivència per a gent gran, entre altres desenes de mesures"_ va afegir l'alcalde.

Per finalitzar, l'alcalde ha agraït a les Tirantianes la tasca que fan i que posa en relleu "el gran problemaque hui existeix i passa perquè hi ha una igualtat legal, però no efectiva". "Gràcies a persones com Liduvina hui som una ciutat exemplar amb centres com el Tirant que són referència".